*Kovács András Ferenc*

**Betlehemes**

Ejha, itt van, itt karácsony!

Jön, benéz kopott farácson,

s fényesedni kezd a pajta!

Már elég a gyáva gyászból,

tündökölhet árva jászol –

Isten is, ha úgy akarja.

Szalma közt fölsír a gyermek,

anyja tűnt mosolyba ernyed,

csügg az édesapja rajta.

Csordapásztorok csudálják,

ráteríti egy subáját –

s gyűlnek is köré karajba…

Ejha, csöpp az Üdvözítő!

Jaj, hogy áld meg, üdvözít ő

minden embert, bármi fajta!

S hogy ne légyen álma bánat –

bárányt hoznak s pálmaágat,

mit kezök mezőn szakajta…

Három perzsa bölcs királyul

érkezik, s elébe járul,

hogy palásttal bétakarja!

Gáspár, Menyhárt s Boldizsár is

térdre hull hódolni máris –

Isten is, ha úgy akarja.

Ejha, itt van, itt karácsony!

Égi csillag gyúl parázson,

s fényt ragyog, szór szét a pajta!